Folytatódik a sárisápi Hunyadi utca felújítása | Hídlap
November 11-én hétfőn újra megjelennek a munkagépek a sárisápi Hunyadi János utcában, hiszen elkezdődik az útfelújítás második üteme. A kivitelezés nagyjából három-négy hétig is eltarthat, ezért az önkormányzat tisztelettel arra kéri az ott lakókat, hogy gépjárműveikkel olyan helyen parkoljanak, ahol nem zavarják a szakemberek munkáját.
A sárisápi önkormányzat korábban a Belügyminisztérium belterületi utak felújításáról szóló pályázatán elnyert állami támogatásból újíttatta fel a Hunyadi János utca Malom utcai kereszteződéstől a Gyár közig tartó szakaszát. Akkor a járda és az egy szakaszon kiszélesített úttest is új burkolatot kapott, a lakosok pedig reménykedtek, hogy minél hamarabb folytatódni fog a felújítás.
Ezúttal a Gyár köztől a Kis Köztársaság utcáig terjedő szakaszon dolgoznak majd a szakemberek. Amennyiben az időjárás nem hátráltatja a munkát, úgy tökéletes karácsonyi ajándék lehet a megújult utca.
(Borítókép: szabolcsihir.hu)